NARIADENIE RADY (ES) č. 1930/2006
z, 20. decembra 2006
ktorým sa mení a dopĺňa príloha I k nariadeniu (EHS) č. 2658/87 o colnej a štatistickej nomenklatúre a o Spoločnom colnom sadzobníku
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 26,
so zreteľom na návrh Komisie,
keďže:
(1)
Na základe rokovaní v rámci Uruguajského kola sa v Kombinovanej nomenklatúre (KN) stanovenej v prílohe I k nariadeniu Rady (EHS) č. 2658/87 (1) ustanovilo oslobodenie od cla pre farmaceutické výrobky zatriedené do kapitoly 30 KN.
(2)
Sterilné prostriedky na zabránenie zrastov, používané v chirurgii alebo v zubnom lekárstve, tiež absorbovateľné a pomôcky identifikovateľné ako použiteľné pri stómiách, sú v súčasnosti zatriedené do rôznych kapitol KN a podliehajú colnej sadzbe 6,5 %. Od 1. januára 2007 však budú zatriedené do kapitoly 30 KN na základe zmien a doplnení nomenklatúry uvedenej v prílohe k Medzinárodnému dohovoru o harmonizovanom systéme opisu a číselného označovania tovaru prijatých podľa odporúčania Rady pre colnú spoluprácu z 26. júna 2004.
(3)
Z dôvodov verejného zdravia je v záujme Spoločenstva rozšíriť oslobodenie od cla na všeobecnom základe stanovené pre farmaceutické výrobky patriace do kapitoly 30 KN na tieto výrobky. Malo by sa to uskutočniť prostredníctvom pozastavenia cla na dobu neurčitú.
(4)
Nariadenie (EHS) č. 2658/87 by sa preto malo zodpovedajúcim spôsobom zmeniť a doplniť.
(5)
Keďže sa zmena a doplnenie zavedené týmto nariadením má uplatňovať od toho istého dňa ako KN na rok 2007 ustanovená v nariadení (ES) č. 1549/2006 (2), malo by toto nariadenie nadobudnúť okamžitú účinnosť a uplatňovať sa od 1. januára 2007.
(6)
S ohľadom na hospodársky význam tohto nariadenia je potrebné odvolať sa na dôvody naliehavosti ustanovené v bode I.3 Protokolu pripojenému k Zmluve o Európskej únii a k Zmluvám o založení Európskych spoločenstiev o úlohe národných parlamentov v Európskej únii,
PRIJALA TOTO NARIADENIE:
Článok 1
VI. trieda kapitola 30 druhá časť (Zoznam colných sadzieb) prílohy I k nariadeniu (EHS) č. 2658/87 sa týmto mení a dopĺňa takto:
1)
pri kóde KN 3006 10 30 sa text v treťom stĺpci nahrádza takto:
„6,5 (3)
2)
pri kóde KN 3006 91 00 sa text v treťom stĺpci nahrádza takto:
„6,5 (4)
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. decembra 2006.